Twee dood, 5 beseer in botsing op N11(Foto: ER24) Twee mense is dood en vyf ander beseer in ŉ botsing Saterdagmiddag op die N11 in Amersfoort, sowat 15 km in die rigting van Ermelo in Mpumalanga. Ineke van Huyssteen, woordvoerder van ER24, sê paramedici het kort na 14:30 op die toneel aangekom waar brandbestryders en polisiebeamptes reeds teenwoordig was. “By nadere ondersoek het paramedici gevind twee mense het noodlottige beserings opgedoen,” sê Van Huyssteen. “Nog ŉ persoon het ernstige beserings opgedoen, terwyl vier ander geringe tot matige beserings opgedoen het.” Die beseerdes is op die toneel behandel voordat hulle deur ER24 en die provinsiale nooddienste na ŉ hospitaal geneem is. Die oorsaak van die ongeluk word deur die polisie ondersoek.